ร.10 ทรงรับ น้องแพร เป็นผู้ป่วย พระราชานุเคราะห์
พระราชทานเพลิงศพ รองผกก.ตี๋กับภรรยา ญาติๆอโหสิกรรมให้ เสี่ย บวชเณรหน้าไฟ,ในหลวงทรงพระกรุณาโปรดเกล้าฯ รับ น้องแพร ลูกสาวคนสุดท้องที่บาดเจ็บจากเสี่ยขับเบนซ์เมาซิ่งเป็นคนไข้ในพระราชานุเคราะห์ คู่กรณีบวชเณรอุทิศส่วนกุศลให้ผู้เสียชีวิต บรรยากาศงานพระราชทานเพลิงเป็นไปด้วยความโศกเศร้าอาลัยส่งวิญญาณสองสามีภรรยาสู่สุคติ ด้านพี่สาว รองตี๋ บอกอโหสิกรรมให้เสี่ยเบนซ์เพราะดูแลครอบครัวอย่างดีและสำนึกผิด รวมทั้งเป็นการทำบุญให้พี่ชายและภรรยา น้องแพรอาการดีขึ้นหลังรู้ว่าพ่อแม่ตายได้แต่ร้องไห้จึงไม่อยากให้มางานศพ ส่วนสามเณรสมชายเผย ให้คำมั่นสัญญาหน้าโลงศพว่าจะดูแลบุตรผู้ตายให้ดีที่สุดและพร้อมเจรจากับญาติผู้สูญเสียตลอดเวลา,กรณีนายสมชาย เวโรจน์พิพัฒน์ อายุ 57 ปี เสี่ยเจ้าของธุรกิจผลิตและจำหน่ายอะไหล่รถยนต์ เมาสุราซิ่งรถเมอร์เซเดส เบนซ์ อี 250 ข้ามเลนพุ่งชนรถยนต์ซูซูกิ สวิฟท์ บนสะพานคลองตาปุ้น ถนนทวีวัฒนา-กาญจนาภิเษก กทม. เป็นเหตุให้ พ.ต.ท.จตุพร งามสุวิชชากุล หรือรองตี๋ อายุ 48 ปี รอง ผกก. (สอบสวน) กก.2 บก.ป. และนางนุชนาฎ งามสุวิชชากุล อายุ 44 ปี สองสามีภรรยาเสียชีวิต ส่วน ด.ญ.พิญาภา หรือน้องแพร งามสุวิชชากุล อายุ 12 ปี ลูกสาวบาดเจ็บสาหัส เสี่ยเบนซ์ตีนผีสำนึกผิดและขอรับผิดชอบผลของการกระทำผิดทั้งหมด ส่วน พล.ต.อ.วิระชัย ทรงเมตตา รอง ผบ.ตร. ยืนยันว่า จะทำสำนวนคดีส่งฟ้องผู้ต้องหาในข้อหาฆ่าผู้อื่นโดยเจตนา พยายามฆ่าผู้อื่น ขับรถโดยประมาทเป็นเหตุให้ทรัพย์สินผู้อื่นได้รับความเสียหาย ขับรถโดยประมาทเป็นเหตุให้ผู้อื่นถึงแก่ความตาย ขับรถขณะเมาสุราเป็นเหตุให้ผู้อื่นบาดเจ็บสาหัสและถึงแก่ความตาย รวมทั้งหมด 6 ข้อหา ตามที่เสนอข่าวไปแล้วนั้น,ความคืบหน้าเมื่อเวลา 06.00 น. วันที่ 20 เม.ย. ที่วัดตรีทศเทพวรวิหาร ถนนประชาธิปไตย แขวงบ้านพานถม เขตพระนคร กทม. นายสมชายเสี่ย ขับเบนซ์เมาซิ่ง ได้เข้าพิธีบวชสามเณรหน้าไฟ พร้อมกับญาติผู้เสียชีวิตอีก 5 รูป ส่วนที่ศาลา 5/1 ที่ตั้งศพ พ.ต.ท.จตุพรและนางนุชนาฎ งามสุวิชชากุล ช่วงเช้ามีการทำบุญเลี้ยงพระเพลเพื่อทำบุญอุทิศส่วนกุศลให้แก่ผู้เสียชีวิต ก่อนจะดำเนินการพิธีพระราชทานเพลิงศพช่วงบ่าย,ด้าน น.ส.ภาวินี งามสุวิชชากุล พี่สาวของ พ.ต.ท.จตุพรกล่าวว่า ถึงเวลานี้ทางครอบครัวขออโหสิกรรมให้นายสมชาย เพราะตลอดระยะเวลาเกิดเหตุจนถึงขณะนี้ นายสมชายใส่ใจดูแลครอบครัวเป็นอย่างดี และสำนึกผิดกับเรื่องที่เกิดขึ้นมาโดยตลอด ครอบครัวอโหสิกรรมให้ถือเป็นบุญกุศลให้แด่ผู้ตายและภรรยา ส่วนเรื่องคดีความต้องว่ากันไปตามกฎหมาย หลังจากนี้ครอบครัวจะมีการพูดคุยถึงเรื่องการดูแลหลานทั้งสองคน สำหรับอาการบาดเจ็บของน้องแพรลูกสาวสุดท้องที่รักษาอยู่ที่ รพ.กรุงเทพ มีอาการดีขึ้นตามลำดับสัญญาณชีพปกติ เริ่มตอบโต้พูดคุยได้เป็นบางครั้ง แพทย์ยังดูแลอย่างใกล้ชิด น้องแพรทราบเรื่องการเสียชีวิตของพ่อและแม่แล้ว น้องได้แต่ร้องไห้จึงยังไม่ให้มาร่วมงานพระราชทานเพลิงศพ,ส่วน น.ส.ศุภาพิชญ์ หรือน้องพลอย งามสุวิชชากุล ลูกสาวคนโตของรองตี๋ กล่าวว่า สภาพจิตใจตนยังคงแย่ แต่ก็ดีขึ้นกว่าที่ผ่านมา ตอนนี้เป็นห่วง น้องสาวมากกว่า อยากให้อาการปลอดภัยและหายเร็วๆ,ขณะที่สามเณรสมชายกล่าวว่า บวชหน้าไฟเพื่ออุทิศกุศลให้กับรองตี๋และภรรยา ตนขอยอมรับผิดกับสิ่งที่เกิดขึ้นทั้งหมด อีกทั้งยอมรับผลต่างๆที่จะตามมา วันนี้พยายามทำทุกอย่างให้ดีที่สุด ขอรับผิดชอบดูแลลูกทั้งสองคนของรองตี๋ให้ดีที่สุด โดยต้องรอเสร็จพิธีศพก่อนจึงจะมาพูดคุยกัน,ต่อมาเวลา 13.00 น. ลูกสาว ญาติและเจ้าหน้าที่วัดเคลื่อนศพ พ.ต.ท.จตุพร และนางนุชนาฎ งามสุวิชชากุล ออกจากศาลา โดยมี พ.ต.ท.อรทัย กุมจันทึก รอง ผกก.(สอบสวน) หัวหน้างานสอบสวน กก.2 บก.ป. เป็นผู้อัญเชิญกล่องเพลิงหลวงพระราชทานจากสมเด็จพระเจ้าอยู่หัวมหาวชิราลงกรณ บดินทร เทพยวรางกูร ขึ้นไปบนเมรุ เพื่อรอพิธีพระราชทานเพลิงศพในเวลา 14.00 น. โดยมี พล.ต.ท.สุทิน ทรัพย์พ่วง ผบช.ก. เดินทางมาเป็นประธานในพิธีพระราชทานเพลิงศพ ร่วมกับ พล.ต.ต.จิรภพ ภูริเดช ผบก.ป. บรรดาญาติของ พ.ต.ท.จตุพร และนางนุชนาฎ เพื่อนข้าราชการตำรวจ และผู้รู้จักคุ้นเคยเข้าร่วมพิธีเป็นจำนวนมาก,ทั้งนี้ พ.ต.ท.ภูริวัจน์ บุญสุยา รอง ผกก.กลุ่มงานอนุศาสนาจารย์ กองสวัสดิการ สำนักงานกำลังพล สำนักงานตำรวจแห่งชาติ (ตร.) พิธีการได้ประกาศด้วยว่า สมเด็จพระเจ้าอยู่หัวมหาวชิราลงกรณ บดินทร เทพยวรางกูร ทรงพระกรุณาโปรดเกล้าฯ รับ ด.ญ. พิชญาภา งามสุวิชชากุล อายุ 12 ปี ลูกสาวคนเล็กของ พ.ต.ท.จตุพร ที่ได้รับบาดเจ็บจากอุบัติเหตุดังกล่าวและอยู่ระหว่างรักษาตัวที่โรงพยาบาลกรุงเทพ ไว้เป็นคนไข้ในพระราชานุเคราะห์,บรรยากาศพิธีพระราชทานเพลิงศพส่งดวงวิญญาณผู้เสียชีวิตไปสู่สุคติเป็นไปด้วยความโศกเศร้าและอาลัยของญาติและผู้ที่มาร่วมงาน น.ส.ศุภาพิชญ์ หรือน้องพลอย กล่าวทั้งน้ำตาว่า สำนึกในพระมหากรุณาธิคุณที่ในหลวงทรงโปรดเกล้าฯ พระราชทานเพลิงศพบิดาและมารดา,หลังเสร็จสิ้นพิธีศพ สามเณรสมชายกล่าวว่า ขณะที่ขึ้นวางดอกไม้จันทน์หน้าหีบศพได้ขออโหสิกรรมกับเรื่องที่เกิดขึ้น และให้คำมั่นกับทั้งคู่ว่า จะดูแลบุตรทั้ง 2 คนของผู้เสียชีวิตให้ดีที่สุด หลังจากนี้ก็จะสึกแล้วเตรียมตัวที่จะพูดคุยกับทางญาติผู้เสียชีวิต ต้องรอให้ทุกอย่างเรียบร้อยก่อน เมื่อทางญาติผู้เสียชีวิตเรียกให้ไปพูดคุยเมื่อใดก็พร้อมตลอดเวลา
ในหลวงทรงพระกรุณาโปรดเกล้าฯ รับ น้องแพร ลูกสาวคนสุดท้องที่บาดเจ็บจากเสี่ยขับเบนซ์เมาซิ่งเป็นคนไข้ในพระราชานุเคราะห์ คู่กรณีบวชเณรอุทิศส่วนกุศลให้ผู้เสียชีวิต
พระราชทานเพลิงศพ,จตุพร งามสุวิชชากุล,เสี่ยซิ่งเบนซ์,สมชาย เวโรจน์พิพัฒน์,น้องแพร,คนไข้ในพระราชานุเคราะห์,ข่าวหน้า1